En mindre personbil væltede fredag eftermiddag rundt på motorvejen nær Hobro. Føreren havde intet kørekort og var påvirket af alkohol.

To berusede mænd i en personbil skabte kaos på E45 motorvejen nær Hobro fredag eftermiddag. Det oplyser vagtchef ved Nordjyllands Politi Per Jørgensen. Politiet fik en melding om en bil, der var væltet rundt i nordgående retning på motorvejsstrækningen mellem Hobro V og Hobro N. Da de nåede frem, gik det hurtigt op for betjentene, at de to mænd i bilen havde indtaget alkohol. - Føreren er tidligere frakendt kørekortet, og vi har en mistanke om, at de også var påvirkede af narkotika, siger Per Jørgensen. Under kørslen på motorvejen rækker passageren ind over føreren af bilen, en 29-årig mand, og kommer til at trække i rettet, så bilen vælter om på taget. Begge mænd er uskadte efter ulykken. De er efterfølgende anholdt og er taget med på politistationen, så politiet kan få bekræftet mistanken om, at de har været påvirkede af narkotika. Der er ryddet op igen efter ulykken, og trafikken glider frit, oplyser Per Jørgensen.